Mynen ffruntlyken densst. Ersame leue mester Paugell. Alse gy my hebben to en baden iij ma[r]k yn eyner weken dat yck to yw scholde kame[n], sso lauwede yck vt dat yk dar kamen wollde ynn hersste. So kam sunte Clare yn groten schaden, so konde yck van dar nycht kamen vnde kan nycht kame[n]. Jtem ys yw dar vat vmme dat gy eynen guden man wyllen hebben, de syn dynck woll kennen, so (so) sendet my doch j gud pert, dat dar guth ys, wente yck wyll yn dusselant dat schal wol vor denet blywen, wente met den ersten wyll yck to yw kamen ynt ffor yar, wylt Goth; ys yw dar vat vmme, so dot dat myt den ersten vnde scrywet my to etc. Dar mede syt Gade beffalen nu vnde to aller tyde etc. do me[n] screff m v(c) vnde xv, des mandages na sente Byrgete. Bendyctus Leman. Jtem leue mester Pawell, gy hebben eynen man, de het Wychman; de is my schuldych iiij marck; dot doch wol vnde vnderwyset eme, dat yck mach my gelt krygen by dessen baden etc. Adress: Deme werdegen heren messter Pauwell to kome desse breff ff.g. etc.